Nous Oedes, fiuz le duc de Bourgongne, cuens de Nevers et sires de Bourbon, fesons savoir à touz ceus qui ces lettres verront que entre nostre très-haut seigneur Loys, par la grace de Deu roi de France, et nos, avons covenances de mariage, cest à savoir de monseigneur Jehen, son fiu et de Yolent, notre ainznée fille. Et sont teles les convenances que cele Yolent aura à mariage notre terre de Danse et de Saint-Aignen en Berri et de Perche et de Mongay et de Bruni et de Thorigny en Normandie, o toutes les appartenances de toutes les devant dites terres; et se ces devant dites terres ne valent au jour que li mariages sera fez VIIIm livres de rente à tournoais, nous sommes tenu de parfere en notre autre terre avenanment. Et sont onquores teles les convenances que se nous n’avions hoir masle, la devant dite Yolent se tendrait à ceste terre se ele voloit; et se ele voloit elle vendroit à sa droiture comme ainznée. Et est onquore ainsi ordoné et accordé que s’il avenoit en quelcunques tems que li devant diz roys notre sires se dessentut de cest mariage faire, ou que si devant dis Jehens quant il vendra en aage del mariage consentir ou au tems que li mariages devra estre se descentut de cest mariage faire ne li roys ne sis fiuz Jehanz ne seroient liez ne tenuz de ces convenances garder. Et est à savoir que nous, la devant dite Yolent, notre fille, devons baillier au devant dit roy notre seigneur, à garder et à nourrir quant nous en serons requis de lui; et quant nous li baillerons à sa requeste, il nous est tenuz de baillier ses lettres pendant, et que les il sera contenu que s’il avenoit que il, ou sis fiuz Jehans devant diz, se dessentissent de cest mariage feire, si comme il est desus dit, li roys ou si hoirs la devant dite Yolent seroit tenuz de rendre à bone foi à nous, se nous estions en vie, ou sil avenoit que nous moreussions, aus parens et aux amis de la demoiselle qui seroient en vie ansi délivré et sans lien de mariage, comme nous li baillerons. Et en tesmoing de cette chose, nous avons ces présentes letres scelées de notre sael. En l’an de Notre-Seigneur Mº CC L V III, el mois de juing, le samedi devant la saint Barnabé l’apoustre.